[{"text_idx": "#000002", "text": "9. november on ta\u0308pselt o\u0303ige pa\u0308ev, et minna marti jooksma: panna selga kostu\u0308u\u0308mid ja lipata u\u0308hest kodust teise. Ta\u0308pselt seda teevad kratitu\u0308druk Krata, libahundikutsikas Liisi ja tudengineiu Triinu, kes on vihmasel su\u0308giso\u0303htul jo\u0303udnud autoga vo\u0303o\u0303rasse ku\u0308lla. Seis on nutune: neil pole ei raha, bensiini ega toitu. Kas mardisanditamine aitaks?"}, {"text_idx": "#000004", "text": "Triinu muigab: \u201eTegelikult on ta\u0308itsa vahva mo\u0303te marti joosta! Liisi on nagunii juba mardihunt valmis, aga meil sinuga on vaja ennast maskeerida.\u201c"}, {"text_idx": "#000005", "text": "\u201eMina tahan olla mardikratt, mitte lihtsalt mardilaps!\u201c teatab Krata, sikutades seljast pika seeliku, mis saba varjab. \u201eSiis ma vo\u0303in ju oma saba va\u0308lja ja\u0308tta! Nii tu\u0308u\u0308tu on seda kogu aeg peita.\u201c"}, {"text_idx": "#000006", "text": "Mo\u0303eldud-tehtud: Krata to\u0303mbab jalga pu\u0308ksid, mille kohal saba uhkelt lehvib. Triinu meigikoti abiga joonistavad tema ja Krata teineteisele punased po\u0303sed ja tugevad mustad kulmud, pealekauba veel mo\u0303ned mustad jutid po\u0303skedele. Triinu seob endale salli pa\u0308he nagu ra\u0308tiku ning mardiema ja mardikratt ongi valmis."}, {"text_idx": "#000007", "text": "\u201eUu-u,\u201d teatab Liisi, et temagi tahab ennast ehtida."}, {"text_idx": "#000008", "text": "Krata seob libahundikutsikale u\u0308mber ko\u0303rvade kirevad lehvid, mis Liisile no\u0303nda meeldivad, et ta auto tahavaatepeegli ees aina pead keerutab ja ennast imetleb."}, {"text_idx": "#000009", "text": "\u201eRaadios ra\u0308a\u0308giti, et mardid laulavad ja tantsivad, teevad igasuguseid trikke ja toovad nii pererahvale viljao\u0303nne ja igasugust muud o\u0303nne,\u201c seletab Krata. \u201eMa tean mitut head laulu! Na\u0308iteks \u201eSauna taga tiigi a\u0308a\u0308res\u201c ja \u201eMina ei taha veel magama ja\u0308a\u0308da\u201c.\u201c"}, {"text_idx": "#000013", "text": "\u201eA\u0308ra kurvasta,\u201c u\u0308tleb Krata ja patsutab autot. \u201eMe tuleme varsti tagasi ja toome sulle juua!\u201c"}, {"text_idx": "#000014", "text": "Mardipere ko\u0303nnib la\u0308hima talumaja juurde. Akendest paistab valgust \u2013 va\u0308ga hea, ja\u0308relikult keegi on kodus! Nad la\u0308hevad va\u0308ravast sisse, Krata koputab uksele ja mardipere lo\u0308o\u0308b laulu lahti:"}, {"text_idx": "#000020", "text": "Mardipere laulab laulu teist ja kolmandatki korda \u2013 ikka ei midagi! Uks ja\u0308a\u0308b suletuks."}, {"text_idx": "#000021", "text": "Krata katsub linki ning uks avaneb. \u201eLa\u0308hme vaatame, kus elanikud on. Nad vist ei kuulnud meid,\u201e arvab kratt ja tuhiseb sisse, la\u0308bi esiku otsejoones ko\u0308o\u0308ki. \u201eHalllooo, kas keegi on kodus? Mu ku\u0308u\u0308ned ku\u0308lmetavad!\u201c"}, {"text_idx": "#000022", "text": "\u201eMardisandid oleme!\u201e ho\u0303ikab Triinu, kes on koos Liisiga samuti sisse astunud. \u201eUuu!\u201c"}, {"text_idx": "#000024", "text": "\u201eKus sa oled?\u201d ho\u0303ikab Krata vastu. Mardipere vaatab ko\u0308o\u0308gis ringi, aga kedagi ei paista!"}, {"text_idx": "#000026", "text": "Liisi nuhutab ninaga o\u0303hku ja lippab ko\u0308o\u0308gi tagumisse soppi, kust paistavad po\u0303randaluugi piirjooned. Luugi peal lebavad rasked metallist hantlid. U\u0308hisel jo\u0303ul lu\u0308kkavad Krata ja libahundikutsikas need ko\u0303rvale ning kratitu\u0308druk sikutab luugi lahti."}, {"text_idx": "#000028", "text": "\u201eOh, kallid mardisandid, kuidas te just nii o\u0303igel ajal tulema sattusite!\u201c kiidab memmeke, nu\u0308hkides ra\u0308tikuotsaga ro\u0303o\u0303mupisarais silmi, ja kallistab kordamo\u0308o\u0308da ko\u0303iki, pikalt ja ko\u0303vasti. \u201eSiin ku\u0308las pole ammuilma keegi mardisanti jooksnud. Latsekesi siin ju ei ela, kes seda teha viitsiks, ainult minusugused vanad ka\u0308nnud on alles ja\u0308a\u0308nud. Kui teie poleks ta\u0308na tulnud, siis oleksin keldrisse vist mitmeks na\u0308dalaks kinni ja\u0308a\u0308nud, enne kui keegi oleks ma\u0308rganud.\u201c"}, {"text_idx": "#000030", "text": "\u201eNo la\u0308ksin mina keldrisse maasikamoosi vo\u0303tma, kui a\u0308kki ka\u0308is hirmus mu\u0308rtsatus, luuk langes kinni ja enam ma va\u0308lja ei saanud. Luugiraip oli nii raske nagu ku\u0308kitaks selle peal vanakuri ise ja peaks peenikest naeru,\u201d seletab eideke."}, {"text_idx": "#000032", "text": "\u201eVaat kus kurivaim!\u201c taipab memmeke. \u201eNo need reod ma panen nu\u0308u\u0308d ku\u0308ll luugist kaugele eemale, et midagi sellist enam ei juhtuks. Aga tulge nu\u0308u\u0308d, latsekesed, ma pakun teile kommi! Mul on ikka igal aastal olnud mardi- ja kadripa\u0308evaks kommikott koju varutud. Mis sest, et oma ku\u0308mme aastat pole marte-kadrisid ka\u0308inud, eks loota ju ikka vo\u0303ib.\u201c"}, {"text_idx": "#000033", "text": "Memmeke oli keldrist pa\u0308a\u0308semise u\u0308le u\u0308lio\u0303nnelik ja kostitas mardisante ko\u0303ige hea ja paremaga."}, {"text_idx": "#000035", "text": "Vanata\u0308dike lo\u0308o\u0308b lo\u0303busasti jalaga takti, surub kratitu\u0308drukule pihku paki kaerahelbeid ja soovitab: \u201eNa\u0308e, latseke, vo\u0303ta siit nu\u0308u\u0308d peoga ja viska po\u0303randale, et ikka viljao\u0303nne jaguks.\u201d"}, {"text_idx": "#000037", "text": "\u201eNo viljao\u0303nne soovimiseks ikka vo\u0303ib,\u201c muigab memmeke. \u201eVo\u0303tke see kaerahelbepakk kaasa, kui ja\u0308rgmistesse taludesse la\u0308hete, siis saate igal pool viljao\u0303nne puistata. Ku\u0308ll medeku\u0308la memmed ja taadid ta\u0308na alles ro\u0303o\u0303mustavad, kui mardisante na\u0308evad! Ma helistan ko\u0303ik ku\u0308laelanikud la\u0308bi, et nad ikka julgeksid teid sisse lasta. No latsekesed, aga so\u0308o\u0308ge nu\u0308u\u0308d ko\u0303igepealt ko\u0303hud kenasti ta\u0308is!\u201c"}, {"text_idx": "#000038", "text": "Keldrist pa\u0308a\u0308semise u\u0308le u\u0308lio\u0303nnelik memmeke kuhjab lauale ko\u0303ike head ja paremat, millest mardisandid ko\u0303hud punni pugivad. Kui nad ta\u0308nades minema hakkavad, annab memmeke neile kaasa suure kommikoti ja pistab Triinule pihku veel rahata\u0308hegi."}]